Instituut ondersoek dubbelstandaarde oor rassismeGrafika: Mnn.com Die Solidariteit Navorsingsinstituut (SNI) gaan in die komende week ŉ verslag bekendstel wat volgens die instituut die dubbelstandaarde uitlig wat rassisme betref. Die verslag, getiteld “Rassisme, haatspraak en dubbelstandaarde: geensins ŉ eenvoudige swart-en-wit-saak nie”, sal Dinsdag by ŉ konferensie bekendgestel word. Dié verslag vorm deel van die vakbond Solidariteit se landswye veldtog teen selektiewe rassisme en bestaan uit ŉ in diepte bespreking oor die selektiewe hantering van rassisme in Suid-Afrika. Connie Mulder, hoof van die SNI, het in ŉ verklaring gesê rassespanning is in 2016 in Suid-Afrika opnuut aangeblaas deur onder andere Penny Sparrow, Velaphi Khumalo, Matthew Theunissen en Julius Malema. In die lig van hierdie verhoogde rassespanning kyk die SNI na verskeie van hierdie hoëprofielsake en hoe hulle hanteer is. “Met die hulp van die seepkissie wat die sosiale media bied, stereotipeer en misbruik rassiste van alle kleure en oortuigings mense van ander rasse. Sommige gaan selfs so ver as om haat en geweld aan te blaas teen andere, veral minderhede,” het Mulder gesê. Mulder voer aan dat Suid-Afrika ŉ wanbalans ten opsigte van die hantering van rassisme beleef. “Dit is belangrik om te kyk hoe daar in Suid-Afrika met rassisme gehandel word in die lig van die skade wat dit aan sekere mense en ook die gemeenskap as ŉ geheel kan aanrig,” het hy gesê. “Op die oomblik sien ons dat verskillende standaarde vir verskillende groepe geld. Politici en staatsamptenare is tans die grootste aanstokers van selektiewe rassisme en hulle gebruik hul gesagsposisies om die massa te beïnvloed.”